**ЕМИСИИ ВЪВ ВЪЗДУХА**

През 2023 г. емисиите на серни и азотни оксиди, неметанови летливи органични съединения, метан, въглероден оксид, въглероден диоксид, амоняк и фини прахови частици намаляват спрямо 2022 година. Емисиите на серни оксиди и въглероден диоксид са съответно 44 хил. тона и 34.5 млн. тона. В сравнение с 2022 г. най-голям спад се наблюдава при емисиите на серни оксиди - 36%, и на въглероден диоксид - 26%, което се дължи на намаление в количеството на употребените горива в енергетиката.

**1. Емисии на вредни вещества във въздуха**

(Хил. тонове)

|  |  |  |  |  |  |  |
| --- | --- | --- | --- | --- | --- | --- |
| **Замърсители** | **2019** | **2020** | **2021** | **2022** | **2023** | **намаление - 2023/2022** |
| Серни окиси (SOx) | 86 | 48 | 60 | 69 | 44 | 36% |
| Азотни окиси (NOx) | 92 | 86 | 93 | 95 | 83 | 12% |
| Неметанови летливи органични съединения (NMVOC) | 72 | 71 | 72 | 73 | 66 | 10% |
| Метан (CH4) | 232 | 228 | 235 | 234 | 214 | 9% |
| Въглероден окис (СО) | 217 | 231 | 233 | 196 | 172 | 12% |
| Въглероден двуокис (СО2) | 42263 | 36631 | 42433 | 46995 | 34548 | 26% |
| Двуазотен окис (N2O) | 17 | 16 | 16 | 16 | 16 | 0% |
| Амоняк (NH3) | 64 | 62 | 62 | 63 | 61 | 2% |
| Фини прахови частици до 2.5µm (ФПЧ2.5) | 28 | 31 | 30 | 26 | 22 | 14% |
| Фини прахови частици до 10µm (ФПЧ10) | 45 | 47 | 46 | 40 | 36 | 10% |

Процесите на изгаряне на горива за производство на енергия имат основен принос за емисиите на въглероден диоксид (58%) и за емисиите на серни оксиди (85%). Преобладаващ принос за емисиите на неметанови летливи органични съединения (50%) имат производствените процеси. Основен принос за емисиите на амоняк (98%), въглероден оксид (84%), диазотен оксид (96%), метан (82%), неметанови летливи органични съединения (48%), азотни оксиди (70%) и фини прахови частици (ФПЧ2.5 - 84%, и ФПЧ10 - 82%) има групата „Други източници“, която включва селското стопанство, транспорта, горенето на горива от домакинствата и дейности по третиране на отпадъци и отпадъчни води.

**Фиг. 1. Емисии на серни оксиди (SOx), азотни оксиди (NOx) и фини прахови частици (ФПЧ10)**

**Методологични бележки**

Данните за емисиите на вредни вещества се основават на данни от статистическото изследване „Емисии във въздуха“, провеждано от НСИ, и данни от Националните инвентаризации на емисиите на вредни вещества и парникови газове, изготвяни и докладвани от Изпълнителната агенция по околна среда. Емисиите на вредни вещества се определят по изчислителен метод въз основа на данни от статистическото изследване, на базата на следните показатели: консумирано гориво, топлотворна способност, количество произведена продукция, вложени суровини/материали, пречиствателни съоръжения/мерки за намаляване на емисиите, както и емисионни фактори за съответните замърсители. Данните за емисиите на въглероден диоксид, метан и диазотен оксид се взимат от Националната инвентаризация на парникови газове.